เคทีซีกำไรไตรมาสแรก574ล. ระเฑียรลั่นปีนี้เน้นบุกตลาดภูธร
เคทีซีบุกตลาดไม่หยุดทำไตรมาสแรกกำไรโต 62% เป็นเงิน 574 ล้านบาท
15 พ.ค. 2558

เคทีซีบุกตลาดไม่หยุดทำไตรมาสแรกกำไรโต 62% เป็นเงิน 574 ล้านบาท 
นายระเฑียร ศรีมงคล ประธานเจ้าหน้าที่บริหาร  บริษัท บัตรกรุงไทย (เคทีซี) เปิดเผยว่า ในช่วง 3 เดือนแรกเคทีซีมีปริมาณใช้จ่ายผ่านบัตรเครดิตขยายตัวในอัตราเร่งที่ 11% สูงกว่าอัตราเติบโตของอุตสาหกรรมที่มีอยู่ 8% โดยมีรายได้รวม 3,705 ล้านบาท เพิ่มขึ้น 10% จากช่วงเดียวกันของปี 2557 ค่าใช้จ่ายดำเนินงานต่อรายได้สุทธิเท่ากับ 28.8% เพิ่มขึ้นจาก 27.3% บริษัททำกำไรสุทธิได้สูงถึง 574 ล้านบาท เพิ่มขึ้น 62%
อย่างไรก็ตาม เคทีซีสามารถรักษาคุณภาพลูกหนี้เติบโตดีต่อเนื่อง สามารถรักษาระดับหนี้ที่ไม่ก่อให้เกิดรายได้ (เอ็นพีแอล) อยู่ที่ 2.4% โดยหนี้เสียบัตรเครดิตลดเหลือ 1.6% จาก 2.2% และสินเชื่อบุคคลเหลือเพียง 1.1% จาก 1.4% เมื่อเทียบกับช่วงเดียวกันของปีที่ผ่านมา ในขณะที่หนี้สูญได้รับคืนในไตรมาสแรกมีมูลค่าเท่ากับ 479 ล้านบาท เพิ่มขึ้น 16% จากช่วงเดียวกันของปีก่อน
ทั้งนี้ ในปี 2558 บริษัทตั้งเป้าหมายการสร้างรายได้และกำไรเติบโตประมาณ 10-15% โดยมีแผนต่อเนื่องในการขยายธุรกิจไปต่างจังหวัดตามหัวเมืองใหญ่ๆ ซึ่งเป็นพื้นที่เศรษฐกิจเชื่อมต่อกับประเทศเพื่อนบ้าน